คปภ.ยันเพิ่มค่ารักษา ประกันภัยเล็กรับได้
คปภ.จับมือเอกชน ยันเพิ่มค่ารักษาตาม พ.ร.บ.ไม่กระทบบริษัทขนาดเล็ก
4 มิ.ย. 2558

คปภ.จับมือเอกชน ยันเพิ่มค่ารักษาตาม พ.ร.บ.ไม่กระทบบริษัทขนาดเล็ก
นายอาภากร ปานเลิศ ผู้อำนวยการฝ่าย สำนักนายทะเบียนคุ้มครองผู้ประสบภัยจากรถ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า การเพิ่มค่าเสียหายเบื้องต้นตามประกันภัยภาคบังคับ หรือ พ.ร.บ. จาก 5 หมื่นบาท เป็น 1 แสนบาท และเพิ่มความคุ้มครองกรณีเสียชีวิตจาก 2 แสนบาท เป็น 5 แสนบาท จะไม่ส่งผลกระทบต่อบริษัทประกันวินาศภัยขนาดเล็ก เพราะได้มีการศึกษาและวิเคราะห์ต้นทุนของรถแต่ละประเภทอย่างละเอียด ร่วมกับทางธุรกิจประกันวินาศภัยแล้ว
นายอานนท์ วังวสุ นายกสมาคมประกันวินาศภัยไทย กล่าวว่า การเพิ่มความคุ้มครองตาม พ.ร.บ.จะไม่กระทบบริษัทขนาดเล็ก เพราะแต่ละบริษัทได้ตั้งสำรองสินไหม พ.ร.บ.และสำรองอื่นๆ ตามเกณฑ์ของ คปภ.เพียงพอกับความเสียหายที่จะเกิดขึ้น 
นอกจากนี้ คปภ.จะให้ขึ้นเบี้ยประกัน พ.ร.บ.รถจักรยานยนต์ที่ปัจจุบันขาดทุน ทำให้ไม่ต้องนำเบี้ยประกัน พ.ร.บ.รถยนต์ ไปชดเชยส่วนขาดทุนส่งผลให้เกิดความสมดุล